
RAPORT

asupra proiectului de Lege privind aprobarea Ordonanţei de urgenţă a Guvernului nr. 7/2002 pentru modificarea şi completarea Legii nr. 92/1996 privind organizarea şi funcţionarea Serviciului de Telecomunicaţii Speciale

1.În conformitate cu prevederile art. 89 şi  ale art. 107 din Regulamentul Camerei Deputaţilor, Comisia pentru apărare, ordine publică şi siguranţă naţională, a fost sesizată spre dezbatere şi avizare în fond, în procedură de urgenţă, cu proiectul de Lege privind aprobarea Ordonanţei de urgenţă a Guvernului nr. 7/2002 pentru modificarea şi completarea Legii nr. 92/1996 privind organizarea şi funcţionarea Serviciului de Telecomunicaţii Speciale, trimis cu adresa nr. 142 din 25 martie 2002 şi înregistrat sub nr. 32/187 din 26 martie 2002.

Au fost sesizate spre dezbatere şi avizare Comisia pentru buget, finanţe şi bănci  şi Comisia juridică, de disciplină şi imunităţi care, cu nr. 22/182/21.03.2002 şi, respectiv, nr. 31/238/27.03.2002, au  avizat favorabil proiectul de lege, în forma adoptată de Senat.

Consiliul Legislativ, cu nr. 132/30.01.2002  a avizat favorabil proiectul  ordonanţei de urgenţă, cu observaţii şi propuneri care au fost însuşite de iniţiator. 

Domnul deputat Emil Boc a trimis comisiei, în ziua de 4 aprilie 2002, un amendament la proiectul de lege, prin care propune ca la art.  17 alin. 3 să fie eliminată formularea “poate efectua în condiţiile legii prestaţii de servicii de telecomunicaţii pentru persoanele  juridice publice sau private”, cu motivarea: “ Pentru conformitate cu Recomandarea Consiliului Europei nr. 1402, care prevede că serviciile speciale nu se pot implica în activităţi economice”. Deoarece a fost trimis cu întârziere, respectivul amendament nu a fost discutat în comisie.

Ordonanţa de urgenţă  modifică şi completează Legea nr. 92/1996 şi a fost emisă de Guvern pentru a facilita obţinerea de către Serviciul de Telecomunicaţii Speciale  a unor venituri extrabugetare, ca urmare a creşterii numărului de solicitări din partea unor instituţii publice şi a unor agenţi economici în ceea ce priveşte efectuarea unor servicii de radiocomunicaţii pe infrastructura acestui serviciu, consultanţă şi expertiză în radiocomunicaţii, analiza spectrului radio, instalarea tehnicii de transmisiuni, întreţinere şi reparaţii echipamente de telecomunicaţii, închirierea unor bunuri pe care le administrează, cu reţinerea a 50% din valoarea chiriei şi cu utilizarea veniturilor obţinute pentru cheltuieli materiale şi de capital. Majoritatea membrilor comisiei a susţinut acest proiect de lege, având în vedere faptul că Serviciul de Telecomunicaţii Speciale parcurge cu dificultate etapele programului de restructurare, proces care presupune o susţinere financiară corespunzătoare, precum şi faptul că prestările se referă, exclusiv, la serviciile de telecomunicaţii speciale şi nu la alte domenii de activitate.

2. Proiectul  face parte din categoria legilor organice, potrivit art.72 alin.(3) lit. r), art.74 alin. (1) şi art. 117 alin.  (3) din Constituţie.

3. La dezbaterea proiectului a participat în calitate de invitat, conform prevederilor art. 51 şi 52 din Regulamentul Camerei Deputaţilor, domnul  general de brigadă Tudor Tănase, directorul Serviciului de Telecomunicaţii Speciale.

4. La lucrările comisiei au fost prezenţi 21 deputaţi din totalul de 26 de membri ai comisiei.

5. Proiectul de lege a fost adoptat de Senat în şedinţa din 13 martie 2002.
În urma dezbaterii, în şedinţa  din  3 aprilie 2002, cu 20 de voturi pentru, nici un vot împotrivă şi o abţinere, comisia propune adoptarea  proiectului de lege în forma adoptată şi de Senat.

